《吉老手刃凶人为母报仇诗以纪之》
宋代·喻良能

卧冰叱驭全忠孝，王氏多贤今古同。
公乎孝行惊创见，落落岂古汉晋风。
凶人夜半发丘陇，敢尔残暴不畏公。
古来刃仇不共天，痛贯肝膂何时穷。
刳心设祭久自许，何况临机敢不武。
拔刀断贼血模糊，袍笏雍容诣官府。
忍耻贪生真可羞，退之谆谆言复仇。
请衣一击当报怨，豫子犹能致嘉传。
如公壮志今已伸，他日定为忠义臣。
行看气节动天子，诏书一洗泉下耻。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。